Kvennalandslið Íslands í handbolta getur í dag tryggt sér sæti í umspili um sæti á heimsmeistaramóti kvenna. Sigur á Litáen síðdegis tryggir sætið í umspilinu.
Íslenska liðið leikur lokaleik sinn í forkeppnisriðli sínum klukkan sex í dag. Þá mætir liðið Litáen og sigur í þeim leik tryggir Íslandi annað sæti riðilsins og sæti í umspilinu. Ísland mætti Grikklandi í gærkvöldi og vann öruggan sigur með 31 marki gegn 19. Rut Jónsdóttir var markahæst í íslenska liðinu í gærkvöldi með 7 mörk en liðið lék án fyrirliðans, Steinunnar Björnsdóttur, sem meiddist í tapinu gegn Norður-Makedóníu á föstudag.
Komist Ísland í umspilið verður leikið verða tveir leikir um miðjan apríl og sæti á HM í boði. HM fer fram á Spáni í desember næstkomandi. Leikurinn gegn Litáen er klukkan sex í kvöld og verður í beinu streymi á Youtube-síðu norður-makedónska handboltasambandsins og verður streymið aðgengilegt á ruv.is.
Þrír leikir voru í úrvalsdeild kvenna í körfubolta í gær og einvígi toppliðanna Vals og Keflavíkur heldur áfram. Keflavík tók á móti Skallagrími og vann með 74 stigum gegn 51 og Valur lagði KR í Frostaskjóli, 87-67. Valur og Keflavík eru efst og jöfn með 24 stig eftir 15 leiki. Haukar fylgja fast á eftir með 22 stig eftir sigur á Snæfelli í gær, 98-68. 15. umferð lýkur í dag þegar Fjölnir tekur á móti Breiðabliki.